b'\n_START_ARTICLE_\nLabride\n_START_SECTION_\nDescriere\n_START_PARAGRAPH_\nSunt pe\xc8\x99ti de talie, forma \xc8\x99i culoare destul de variat\xc4\x83, cu corpul alungit, comprimat lateral. Lungime maxim\xc4\x83 2,3 m (Cheilinus undulatus), multe specii sunt sub 15\xc2\xa0cm, iar cele mai mici pot fi de 4,5\xc2\xa0cm (Minilabrus striatus din Marea Ro\xc8\x99ie). Corpul este acoperit cu solzi cicloizi (netezi la atingere) de talie mijlocie sau mare. Gura este terminal\xc4\x83, relativ mic\xc4\x83, mai mult sau mai pu\xc8\x9bin protractil\xc4\x83, adesea \xc3\xaenzestrat\xc4\x83 cu buze groase, bine dezvoltate. Gomphosus are un bot alungit. F\xc4\x83lcile \xc8\x99i oasele faringiene inferioare sunt prev\xc4\x83zute cu din\xc8\x9bi puternici; bolt\xc4\x83 bucal\xc4\x83 (palatinele) este lipsit\xc4\x83 de din\xc8\x9bi. Din\xc8\x9bii f\xc4\x83lcilor sunt caniniformi, cei anteriori (una sau dou\xc4\x83 perechi), de obicei sunt mai mari \xc8\x99i \xc3\xaendrepta\xc8\x9bi \xc3\xaenainte; din\xc8\x9bi faringieni sunt molariformi._NEWLINE_\xc3\x8enot\xc4\x83toarele au raze \xc8\x9bepoase. Au o singur\xc4\x83 \xc3\xaenot\xc4\x83toare dorsal\xc4\x83 continu\xc4\x83, cu partea \xc8\x9bepoas\xc4\x83 tot at\xc3\xa2t de lung\xc4\x83 sau chiar mai lung\xc4\x83 dec\xc3\xa2t cea moale, cu 8-21 spini (de obicei, mai pu\xc8\x9bin de 15) \xc8\x99i 6-21 raze moi. \xc3\x8enot\xc4\x83toarea anal\xc4\x83 cu 2-6 spini (de obicei trei) \xc8\x99i 7-18 raze moi. \xc3\x8enot\xc4\x83toare ventral\xc4\x83 (pelvian\xc4\x83) cu pozi\xc8\x9bie pectoral\xc4\x83. O labrid\xc4\x83, Conniella apterygia, nu are \xc3\xaenot\xc4\x83toare pelviene, \xc8\x99i face parte din grupul Cirrhilabrus. \xc3\x8enot\xc4\x83toarea caudal\xc4\x83 trunchiat\xc4\x83 sau u\xc8\x99or rotunjit\xc4\x83. Linia lateral\xc4\x83 este continu\xc4\x83, uniform arcuit\xc4\x83 sau descrie o curb\xc4\x83 abrupt\xc4\x83 sub partea moale a \xc3\xaenot\xc4\x83toarei dorsale sau este \xc3\xaentrerupt\xc4\x83 pe peduncul caudal. Au de obicei 23-42 vertebre. Vezica \xc3\xaenot\xc4\x83toare prezent\xc4\x83.\n_START_SECTION_\nColora\xc8\x9bie\n_START_PARAGRAPH_\nColora\xc8\x9bie: de obicei vie, de multe ori difer\xc4\x83 \xc3\xaen func\xc8\x9bie de sex \xc8\x99i se modifica cu v\xc3\xa2rsta.\n_START_SECTION_\nHabitat\n_START_PARAGRAPH_\nLabridele sunt comune \xc3\xaen apele calde \xc8\x99i temperate, tr\xc4\x83ind la ad\xc3\xa2ncimi mici sau mijlocii (de la \xc8\x9b\xc4\x83rm p\xc3\xa2n\xc4\x83 la cel pu\xc8\x9bin 120 m), adesea \xc3\xaen zona intercotidale \xc8\x99i, uneori chiar, \xc3\xaen ape salmastre. Habitatele lor sunt variate, de la nisip \xc8\x99i st\xc3\xa2nci goale p\xc3\xa2n\xc4\x83 la ierburi de mare sau recife coraliene, dar sunt rare \xc3\xaen zonele n\xc4\x83moloase.\n_START_SECTION_\nComportament\n_START_PARAGRAPH_\nLabridele tr\xc4\x83iesc solitar sau \xc3\xaen grupuri mici; sunt active \xc3\xaen timpul zilei, iar noaptea se \xc3\xaengropa \xc3\xaen nisip sau se ascund \xc3\xaen ierburi de mare sau \xc3\xaen ad\xc4\x83posturilor st\xc3\xa2ncoase.\n_START_SECTION_\nHran\xc4\x83\n_START_PARAGRAPH_\nLabridele sunt \xc3\xaen principal carnivore \xc8\x99i se hr\xc4\x83nesc mai ales cu nevertebrate bentonice, molu\xc8\x99te, crabi, arici de mare (echinide) pe care le zdrobesc \xc3\xaentre din\xc8\x9bi lor faringieni care ac\xc8\x9bioneaz\xc4\x83 ca o piatr\xc4\x83 de moar\xc4\x83; unele specii sunt ierbivore. Unele specii mici cur\xc4\x83\xc8\x9ba pe\xc8\x99tii mai mari de ectoparazi\xc8\x9bi.\n_START_SECTION_\nReproducere\n_START_PARAGRAPH_\nLabridele depun icrele \xc3\xaen cuiburi pe care le construiesc din alge \xc8\x99i resturi de coralieri. Cele mai multe specii sunt hermafrodite, femelele adesea se transform\xc4\x83 \xc3\xaen masculi; schimbarea de sex este adesea asociat\xc4\x83 cu modificarea colora\xc8\x9biei.\n_START_SECTION_\nImportan\xc8\x9ba economic\xc4\x83\n_START_PARAGRAPH_\nCu toate c\xc4\x83 multe specii sunt prea mici pentru a avea valoare comercial\xc4\x83, speciile mai mari sunt pe\xc8\x99ti comestibil de calitate \xc8\x99i sunt obiectul unui pescuit artizanal sau sportiv. Unele labride sunt pe\xc8\x99ti de acvariu populari, \xc3\xaen special speciile din genul Coris.\n_START_SECTION_\nSistematica\n_START_PARAGRAPH_\nLabridele este o familie mare de pe\xc8\x99ti marini cu circa 71 de genuri \xc8\x99i 520 specii.'